b"\n_START_ARTICLE_\nArxiu Comarcal de l'Alt Camp\n_START_SECTION_\nHist\xc3\xb2ria\n_START_PARAGRAPH_\nEl 1978 es crea l'Arxiu Hist\xc3\xb2ric Municipal de Valls, ent\xc3\xa8s com un servei que conserva, descriu i difon els fons que s\xe2\x80\x99hi dipositen. El 7 d\xe2\x80\x99abril de 1983 la firma d\xe2\x80\x99un conveni amb la Generalitat de Catalunya el converteix en Arxiu Hist\xc3\xb2ric Comarcal de Valls i a partir de 2006, per palesar que tamb\xc3\xa9 assumeix compet\xc3\xa8ncies en gesti\xc3\xb3 documental, canvia el seu nom per l\xe2\x80\x99actual._NEWLINE_Des de la seva creaci\xc3\xb3 l'arxiu ha at\xc3\xa8s m\xc3\xa9s de 14.000 usuaris i l'embri\xc3\xb3 format pels fons retornats de Barcelona el 1939 (on es van despla\xc3\xa7ar per protegir-los de la guerra) ha crescut fins als m\xc3\xa9s de 100 fons d\xe2\x80\x99arreu de la comarca, que superen els 1.800 metres lineals de volum._NEWLINE_D\xe2\x80\x99entre tots ells destaquen el conjunt de 17 fons municipals (en especial el de Valls), el fons notarial del districte, el de la Impremta Castells, la documentaci\xc3\xb3 sobre la fam\xc3\xadlia Veciana, que ostent\xc3\xa0 el comandament de les Esquadres de Catalunya fins al 1836 (arribada per diferents vies) i la col\xc2\xb7lecci\xc3\xb3 Mercad\xc3\xa9, que cont\xc3\xa9 el manuscrit del llibre de les Grandeses de Tarragona de Pon\xc3\xa7 d'Icard.\n_START_SECTION_\nDonaci\xc3\xb3 del Camp de Tarragona per Ramon Berenguer III a l'arquebisbe Oleguer\n_START_PARAGRAPH_\nL'arxiu t\xc3\xa9 com a coordenada temporal m\xc3\xa9s remota la conquesta cristiana de la Catalunya Nova. Si b\xc3\xa9 l'original m\xc3\xa9s antic que es conserva data de 1221 el pergam\xc3\xad adjunt remet a la donaci\xc3\xb3 del Camp de Tarragona que va fer Ramon Berenguer III al bisbe Oleguer l'any 1118. El document conservat a l'arxiu es tracta d'una c\xc3\xb2pia notarial feta el 10 de febrer de 1573 d'un original datat a Lleida el 6 de novembre de 1173._NEWLINE_El pergam\xc3\xad dibuixa doncs un marc espacial i de relacions senyorials. El punt de partida \xc3\xa9s 1118 i el segon estadi 1173 quan, un cop conquerides Tortosa, Lleida i Siurana i expulsada la fam\xc3\xadlia normanda dels Bordet, es replantej\xc3\xa0 l'equilibri de forces i el rei Alfons el Cast sign\xc3\xa0 una nova conc\xc3\xb2rdia, que prengu\xc3\xa9 la forma d'una confirmaci\xc3\xb3. Aquesta confirmaci\xc3\xb3 continuava tenint vig\xc3\xa8ncia molts anys despr\xc3\xa9s, com ho demostra la c\xc3\xb2pia que en f\xc3\xa9u l'Esgl\xc3\xa9sia de Tarragona el 1493 i la c\xc3\xb2pia que ens ocupa, de 1573, encarregada amb tota probabilitat pel Com\xc3\xba de Valls._NEWLINE_D'acord amb la conc\xc3\xb2rdia, el r\xc3\xa8gim senyorial de Valls fou en un primer moment de condomini i per aix\xc3\xb2 el rei Pere li conced\xc3\xad el privilegi de mercat el 1210, per\xc3\xb2 aix\xc3\xb2 canvi\xc3\xa0 quan el 1391 l'arquebisbe Vallterra compr\xc3\xa0 a carta de gr\xc3\xa0cia bona part dels drets reials sobre el Camp de Tarragona, incloent la vila i terme de Valls._NEWLINE_La senyoria de l'arquebisbe perdur\xc3\xa0 fins a l'extinci\xc3\xb3 de les senyories jurisdiccionals a principis del s. XIX per\xc3\xb2 des de finals del s. XVII reb\xc3\xa9 una forta contestaci\xc3\xb3 des de Valls, visible sobretot arran de la concessi\xc3\xb3 del t\xc3\xadtol de ciutat per part de l'arxiduc Carles el 1709.\n_START_SECTION_\nCapbreu dels llocs i termes de Ramonet, Les Ordes i Fontscaldes\n_START_PARAGRAPH_\nEs conserva un capbreu dels llocs i termes de Ramonet, Les Ordes i Fontscaldes, datat del 4 de mar\xc3\xa7 de 1616 - 29 d'agost de 1616. Un capbreu era l'instrument del senyor -en aquest cas l'abat de Santes Creus-, per controlar el seu domini directe i, des de l'\xc3\xb2ptica actual, una font molt valuosa per al coneixement de la societat, la topon\xc3\xadmia, l'organitzaci\xc3\xb3 del territori, els cultius o la renda senyorial._NEWLINE_El monestir de Santes Creus continua encara avui sent un referent a la comarca per\xc3\xb2 se'n coneixen sobretot els or\xc3\xadgens i el final, arran de la desamortitzaci\xc3\xb3. No obstant, se'n poden fer nous estudis gr\xc3\xa0cies a la riquesa del fons notarial del districte (que es complementa amb el fons de l'Arxiu Hist\xc3\xb2ric Arxidioces\xc3\xa0 de Tarragona i que nom\xc3\xa9s t\xc3\xa9 alguna llacuna a mitjan s. XIX) i una mostra n'\xc3\xa9s aquest capbreu, que il\xc2\xb7lustra un moment de canvi institucional, car coincideix amb la creaci\xc3\xb3 de la Congregaci\xc3\xb3 cistercenca de la Corona d'Arag\xc3\xb3. La reacci\xc3\xb3 de Santes Creus fou en principi de rebuig per\xc3\xb2 a la mort de l'\xc3\xbaltim abat vitalici, Jaume Carnisser, s'hi acab\xc3\xa0 sumant el 1619. \xc3\x89s precisament l'abat Carnisser qui orden\xc3\xa0 capbrevar els termes de Ramonet, Les Ordes i Fontscaldes, molt propers a la terra dominicata, essent el notari Jaume Renyer, notari p\xc3\xbablic de Valls per autoritat reial i notari ordinari del monestir._NEWLINE_El fons notarial no recull per\xc3\xb2 nom\xc3\xa9s les dades dels senyors sin\xc3\xb3 les de qualsevol persona que sign\xc3\xa9s cap\xc3\xadtols matrimonials, fes testament, alguna compra venda, etc. de manera que resulta una font indispensable per a qualsevol investigaci\xc3\xb3, des de les de car\xc3\xa0cter geneal\xc3\xb2gic, a les comptables o socials.\n_START_SECTION_\nPostals editades per les Mil\xc3\xadcies Antifeixistes de Catalunya\n_START_PARAGRAPH_\nLa col\xc2\xb7lecci\xc3\xb3 Mercad\xc3\xa9 cont\xc3\xa9 la major part de documentaci\xc3\xb3 gr\xc3\xa0fica de l'arxiu. A banda de postals, t\xc3\xa9 cartells, auques, cromos o gravats. En general el per\xc3\xadode de la Guerra Civil hi est\xc3\xa0 ben representat. D'acord amb la renovaci\xc3\xb3 est\xc3\xa8tica del per\xc3\xadode trobem uns colors vius, un missatge clar i comprom\xc3\xa8s i una gran for\xc3\xa7a expressiva. En aquest cas concret veiem com es remarca la idea de lluita, tant al front com a la rereguarda (amb l'esfor\xc3\xa7 industrial), i es reprodueix un lema que es far\xc3\xa0 fam\xc3\xb3s arran de la defensa de Madrid per\xc3\xb2 que presenta la particularitat d'estar escrit en catal\xc3\xa0 i ser editat pel Comit\xc3\xa8 de Mil\xc3\xadcies Antifeixistes, un organisme que actu\xc3\xa0 durant els primers temps de la Guerra o de la revoluci\xc3\xb3, arraconant al govern de la Generalitat de Catalunya. L'organisme tenia compet\xc3\xa8ncies en pol\xc3\xadtica, economia i defensa i estava dominat pels anarco-sindicalistes, malgrat que hi participessin tots els partits del Front Popular. S'entenen millor les imatges si se sap que el Comit\xc3\xa8 organitz\xc3\xa0 les mil\xc3\xadcies obreres i les columnes que partiren cap al front d'Arag\xc3\xb3 per\xc3\xb2 tot i aix\xc3\xad resulta curiosa la utilitzaci\xc3\xb3 de l'estelada, que potser s'hauria de relacionar amb la columna Maci\xc3\xa0-Companys.\n_START_SECTION_\nVista general de la ciutat de Valls\n_START_PARAGRAPH_\nL'arxiu guarda quantitativament poques fotografies i la major s'apleguen en el fons de Josep Oll\xc3\xa9 Rivares. Aquesta fotografia panor\xc3\xa0mica de Valls \xc3\xa9s una de les m\xc3\xa9s antigues i curioses. Certament existeixen fotografies similars de Valls de la d\xc3\xa8cada de 1870 per\xc3\xb2 aquesta presenta la particularitat de l'enquadrament, des de la carretera de Picamoixons, oferint una imatge que ha restat gaireb\xc3\xa9 inalterada, tret de la construcci\xc3\xb3 del barri de les Comarques. Evidentment el fet m\xc3\xa9s xocant \xc3\xa9s l'abs\xc3\xa8ncia del campanar, que tot just s'estava construint, com indica la bastida que s'observa sobre l'esgl\xc3\xa9sia de Sant Joan. Un cop acabat, el campanar de Valls, constru\xc3\xaft amb ferro, esdevindr\xc3\xa0 el m\xc3\xa9s alt de Catalunya._NEWLINE_Una altra curiositat de la fotografia \xc3\xa9s que sigui obra d'un fot\xc3\xb2graf amateur, que domina aquesta dif\xc3\xadcil t\xc3\xa8cnica, per\xc3\xb2 el que segurament la fa m\xc3\xa9s rellevant \xc3\xa9s la identitat de l'autor, que no \xc3\xa9s altre que el prevere Isidre Gom\xc3\xa0, fill de La Riba, futur cardenal primat de Toledo i ap\xc3\xb2stol de la idea de croada durant la Guerra Civil. D'Isidre Gom\xc3\xa0 es coneixia el seu inter\xc3\xa8s per la fotografia i es conserven nombroses imatges d'ell amb la c\xc3\xa0mera al coll per\xc3\xb2 el que ens aporta aquesta fotografia \xc3\xa9s una prova molt primerenca de la seva afici\xc3\xb3: Gom\xc3\xa0 va n\xc3\xa9ixer el 1869 i fou ordenat sacerdot el juny de 1895.\n_START_SECTION_\nOrdre del comandant general inter\xc3\xad del Principat de Catalunya a corregidors i just\xc3\xadcies per tal que allotgin els mossos de l'esquadra de paisans del batlle de Valls, Pere Anton Veciana\n_START_PARAGRAPH_\nSi alguna documentaci\xc3\xb3 conserva l'arxiu comarcal que supera l'\xc3\xa0mbit estrictament comarcal \xc3\xa9s la de la fam\xc3\xadlia Veciana. El fons originari es disgreg\xc3\xa0 i ha arribat a l'arxiu per diferents vies: el gruix m\xc3\xa9s important prov\xc3\xa9 de la col\xc2\xb7lecci\xc3\xb3 d'Indaleci Castells (periodista, pol\xc3\xadtic i erudit local), seguit per la col\xc2\xb7lecci\xc3\xb3 Mercad\xc3\xa9 i el fons Ajuntament de Valls. Entre totes les proced\xc3\xa8ncies sumarien m\xc3\xa9s de 10.000 documents, majorit\xc3\xa0riament dels anys 1720 a 1836, el per\xc3\xadode durant el qual els Veciana foren comandants hereditaris de les Esquadres de Catalunya i, en molts casos, batlles de Valls. La col\xc2\xb7lecci\xc3\xb3 reflecteix aquestes dues vessants i tamb\xc3\xa9 la d'administraci\xc3\xb3 del patrimoni familiar i el seu ascens social. En la vessant m\xc3\xa9s p\xc3\xbablica es ressegueixen les successives reorganitzacions del cos de les Esquadres, la seva expansi\xc3\xb3 pel territori i la conflictivitat social del moment, des dels \xc3\xbaltims rebrots de la revolta austriacista, al bandolerisme (quan els mossos actuen com a policia de la Reial Audi\xc3\xa8ncia), la Guerra del Franc\xc3\xa8s o la Guerra dels Malcontents._NEWLINE_En el document que es reprodueix es pot veure com als guerrillers austriacistes se'ls considera facciosos, com es parla ja de corregiments (nova ordenaci\xc3\xb3 territorial sorgida arran del decret de Nova Planta) i com els membres de l'esquadra s'allotgen a c\xc3\xa0rrec dels llocs per on passen, talment com els soldats, una mesura ben gravosa per a la poblaci\xc3\xb3 civil.\n_START_SECTION_\nServei did\xc3\xa0ctic\n_START_PARAGRAPH_\nEl projecte de servei did\xc3\xa0ctic de l'arxiu t\xc3\xa9 l'objectiu de donar a con\xc3\xa8ixer les funcions i els serveis de l'arxiu a la comunitat educativa, amb una doble finalitat: Transmetre als centres educatius i al professorat les possibilitats pedag\xc3\xb2giques que els pot oferir l'arxiu i formar els alumnes com a futurs usuaris i ensenyar-los a respectar i valorar el patrimoni documental. S'elaboren quaderns did\xc3\xa0ctics dirigits a alumnes de prim\xc3\xa0ria, amb l'objectiu que els alumnes visitin l\xe2\x80\x99arxiu comarcal i coneguin les seves funcions i els serveis que ofereix."